Oikeusministeriölle

Oikeusministeriön pyydettyä yhdistyksemme lausuntoa laatimastaan arviomuistiosta EU:n Osakkeenomistajan eräiden oikeuksien käyttämisestä julkisesti noteeratuissa yhtiöissä annetun direktiivin (2007/36/EY) täytäntöönpanosta Suomessa, esitämme kunnioittavasti seuraavan.

1.	Direktiivin 6. artikla

Arviomuistion kohdassa 2.6 ehdotetaan, että määräaika, johon mennessä oikeutta saada asioita yhtiökokouksen asialistalle tulisi käyttää, voisi olla esim. 7 päivää ennen kokouskutsun toimittamista. Tämä on näkemyksemme mukaan ehdottomasti liian lyhyt aika. Asialistasta päättäminen kuuluu yhtiön hallitukselle, minkä vuoksi tällainen asia on käsiteltävä hallituksessa ennen kuin se voidaan sisällyttää kokouskutsuun. Tämä edellyttää juridista arviota siitä, onko kyseessä yhtiökokoukselle kuuluva asia. Sen lisäksi käytännön toimenpiteet (kääntäminen ja julkaiseminen ym.) vievät aikaa. Tästä johtuen ehdotamme määräajaksi vähintään 30 päivää. 

2.	Direktiivin 10. artikla

Oikeuskirjallisuudessa on esitetty erilaisia näkemyksiä siitä, voiko osakkeenomistaja, ja siten myös asiamies, äänestää osalla osakkeistaan ehdotuksen puolesta ja osalla vastaan. Arviomuistion kohdassa 2.11 ehdotetaan, että OYL 5 luvun 8 §:n perusteluihin kirjoitettaisiin osakkeenomistajan mahdollisuudesta jakaa ääniään eli äänestää eri tavalla eri osakkeilla. Selvyyden vuoksi asiasta olisi näkemyksemme mukaan syytä ottaa tarvittavat säännökset lakiin. 

Helsingissä huhtikuun 4. päivänä 2008

Eläkesäätiöyhdistys-ESY ry

Jouko Bergius
Toimitusjohtaja